**Vprašanje:**

Zanima me, ali zlorabljene (psihično, fizično, spolno) ženske spadajo v kategorijo ranljivih skupin žensk (Javni razpis za sofinanciranje projektov nevladnih organizacij s področja enakosti žensk in moških za leto 2022). Enako vprašanje se nanaša na mamice v enostarševskih družinah (samohranilke).

**Odgovor:**

Javni razpis v 3. točki opredeljuje, da je predmet razpisa sofinanciranje projektov, ki prispevajo k spodbujanju enakih možnosti ranljivih skupin žensk, med katerimi so sicer posebej izpostavljene nekatere skupine (kot npr. invalidne ženske, kmečke ženske, nosečnice), vendar so hkrati vključene tudi druge, ki v razpisu niso izrecno omenjene. Glede na navedeno pojasnjujemo, da v ranljivo skupino žensk spadata tudi obe kategoriji žensk, ki jih navajate (zlorabljene ženske in matere samohranilke).

**Vprašanje:**

Kot žensko košarkarsko društvo smo nekoliko specifična organizacija in pri prebiranju vsebin, ki jih financirate, na prvi pogled nismo primerni. Po razmisleku smo ugotovili, da bi se lahko potencialno uvrstili pod točko 3 (spodbujanje enakih možnosti ranljivih skupin žensk(, vendar samo, če bi sprejeli interpretacijo, da naša dekleta spadajo med »druge« ranljive skupine žensk.

Zakaj verjamemo, da pa bi bili upravičeni do financiranja, vam v nadaljevanju posredujem le nekaj primerov diskriminacije na področju naše dejavnosti, to je razlikovanje med ženskimi in moškimi klubi, ki se začne pri naši krovni organizaciji že v rani mladosti in pri najmlajših selekcijah:

-                  U14 reprezentanca za dekleta je leta 2021 odpadla zaradi epidemioloških razmer, medtem ko za fante v istem obdobju v enakih epidemioloških razmerah ni odpadla

-                  Košarka 3x3 U11 - fantje da, dekleta ne

-                  Vrednost točke za določanje višine nadomestila za vzgojo igralca je 600 EUR, vrednost točke za določanje višine nadomestila za vzgojo igralke je 200 EUR

-                  KZS zagotovi sponzorske žoge za moške članske ekipe 12, za ženske 10

-                  Čas odmora med polčasom v ženski ligi 10 min, v moški 15 min

-                  Število igralcev na tekmi – 1. SKL za člane ekipa mora nastopiti z najmanj 8 igralci, ki imajo slovensko državljanstvo oziroma status doma vzgojenega igralca; 1. SKL za članice mora nastopiti z najmanj 9 igralkami, ki imajo slovensko državljanstvo oziroma status doma vzgojene igralke

Glede na vse napisano nas zanima, ali bi bili upravičeni za sofinanciranje ali ne, če pripravimo oziroma prijavimo projekt. Razumemo, da je samo sofinanciranje predmet kriterijev in vsebine projekta, vendar pa bi bila ciljna skupina zelo dobro definirana – to so dekleta, ki igrajo košarko in so v sistemu (zapisanih uradnih pravilnikih) kar trikrat manj vredne kot fantje.

**Odgovor:**

Javni razpis v 3. točki opredeljuje, da je predmet razpisa sofinanciranje projektov, ki prispevajo k spodbujanju enakih možnosti ranljivih skupin žensk. Določene skupine žensk so zaradi svojih drugih osebnih okoliščin lahko še posebej izpostavljene neenaki obravnavi. Spodbujanje njihove vključenosti v različna področja družbenega življenja ter izboljšanje oziroma krepitev njihovega položaja je zato pomembno za zagotavljanje njihovih enakih možnosti v družbi. Sofinancirani bodo projekti, ki bodo v največji meri prispevali k spodbujanju enakih možnosti ranljivih skupin žensk in bodo nudili celovito oporo ter nabor pomoči in rešitev za ženske v stiskah,

Iz navedenega je razvidno, da so ciljna skupina v okviru te točke razpisa skupine ženske, ki so zaradi svojih drugih osebnih okoliščin lahko še posebej izpostavljene neenaki obravnavi. Med osebne okoliščine poleg spola prištevamo starost, raso ali etnično pripadnost, vero, politično ali drugo prepričanje, invalidnost in spolno usmerjenost, poleg tega pa še gmotno stanje, izobrazbo, družbeni položaj, zdravstveno stanje, (ne)zaposlenost, rojstvo, jezik, stan, družinski status in podobno. Pri osebnih okoliščinah gre za prirojene ali pridobljene osebne značilnosti, lastnosti, stanja ali statuse, ki so praviloma trajno in nerazdružljivo povezani z določenim posameznikom in njegovo osebnostjo, zlasti identiteto, ali pa jih posameznik ne spreminja zlahka. Glede na navedeno deklet, ki igrajo košarko, žal ne moremo uvrstiti v eno izmed ranljivih skupin žensk, saj ne gre za posebno skupino žensk, ki bi bila slabše obravnavana zaradi neke druge svoje osebne okoliščine, temveč je slabše obravnavana zaradi spola v primerjavi z moškimi, kar pa žal ni predmet tega razpisa.

**Vprašanje:**

imam vprašanje v zvezi z dotičnim razpisom:

 >> Ali z razpisom lahko dofinanciramo vaš razpis iz Socialne aktivacije, ki je v teku od 2019 in se zaključuje oktobra 2022?

 >   smo namreč partnerji na Socialni aktivaciji (Aktivni odnosi II),

>   prijavili bi radi projekt, ki bi omogočal migrantskim ženskam več kreativnega izražanja ter kvalitetnejšo predstavitev v obliki razstave in spremljevalnih dogodkov za javnost

>   financiranje s strani Socialne aktivacije ni zadostno za res kvalitetno predstavitev kreativnost žensk, s katerimi ustvarjamo že od 2019, skupini omenjenih depriviligiranih žensk pa je to pomembno, ko se s svojimi deli predstavijo širši javnosti

 >> Ali je problem, če smo nevladna organizacije, ki deluje na področju kulture? s tem, da imamo v statutu registrirano delo z ranljivimi skupinami in bogate izkušnje na tem področju.

**Odgovor:**

Javni razpis v točki *III. Pogoji za prijavo* določa, da na razpisu lahko sodelujejo nevladne organizacije, ki izpolnjujejo naslednje pogoje:

- izpolnjujejo pogoje, določene v 2. členu Zakona o nevladnih organizacijah,

- prijavljeni projekt spada v vsebino predmeta razpisa iz prejšnje točke,

- prijavljeni projekt se bo izvajal na območju Republike Slovenije,

- posamezna organizacija lahko prijavi največ en projekt,

- prijavitelj ima poravnane vse davke in druge obvezne dajatve skladno z zakonodajo, zapadle do vključno zadnjega dne v mesecu pred vložitvijo prijav na javni razpis,

- proti prijavitelju ni uveden postopek prisilne poravnave, stečajni postopek ali postopek likvidacije, oziroma ni prenehal poslovati na podlagi sodne ali druge prisilne odločbe.

Kot je razvidno iz navedenega, javni razpis med pogoji za prijavo ne določa, da se projekt še ne sme izvajati. V zvezi z navedbo, da ste nevladna organizacija, ki deluje na področju kulture, pojasnjujemo, da je bistvenega pomena, da izpolnjujete zgoraj navedene pogoje. Drugače je pri merilih, kjer so do 3 točk upravičene nevladne organizacije, ki imajo status v javnem interesu na področju enakih možnosti žensk in moških oziroma varstva pred diskriminacijo, medtem ko tiste, ki imajo status v javnem interesu na drugih področjih, do teh točk niso upravičene.

Smo zavod in smo pred štirimi leti preko projekta v okviru Lokalne akcijske skupine za mesto in vas izvedli inovativni projekt "babi servis", kar je na kratko občasno varstvo otrok na njihovih domovih s strani upokojenih oseb. Ker je bila aktivnost izredno dobro sprejeta, so bile naše želje, da jo seveda tudi po zaključku nadaljujemo, vendar zaradi finančnih  težav to ni šlo. Ali menite, da bi bil takšen projekt primeren za vaš javni razpis?

**Odgovor:**

Javni razpis v točki *II. Predmet razpisa* pod točko 1. določa, da so predmet razpisa projekti, ki prispevajo k spodbujanju lažjega usklajevanja poklicnega in zasebnega življenja. Razpis določa, da bodo sofinancirani projekti, ki bodo v največji meri prispevali k ozaveščanju in spodbujanju tako delodajalskih organizacij kot zaposlenih staršev pri uveljavljanju obstoječih in iskanju novih rešitev za izvajanje družini prijaznih praks, ki zaposlenim očetom in materam omogočajo lažje in bolj enakovredno usklajevanje poklicnega in zasebnega življenja ter celostno seznanitev z razpoložljivimi oblikami pomoči, kot npr. svetovanje in varovanje njihovih pravic z vidika delovnopravne zakonodaje.

Projekt je z vidika predmeta razpisa ustrezen, v kolikor zasleduje zgoraj navedene cilje.

**Vprašanje:**

1.Pri izpolnjevanju finančnih podatkov se nam pojavlja vprašanje, kam naj vpišemo donacije naših podpornikov, saj pri vrstah prihodkov ta kategorija ni posebej definirana? Za našo organizacijo pa so ravno donacije največji vir prihodkov.

2. Kako označiti vsebino programa, ki se nanaša na poslovno skrivnost? Prosimo vas, da nam natančno napišete (barva besedila, kakšen mora biti zapis, besede, pozicija besed, ki označujejo poslovno skrivnost), kako morajo biti označeni deli vloge, ki jih želimo zaščititi, kot poslovna skrivnost.

**Odgovor:**

1. Javni razpis določa, da priznane stroške lastne udeležbe lahko predstavljajo stroški, ki jih prijavitelj lahko izkaže z dokazili o finančnih izdatkih (npr. kopije računov, avtorskih oziroma podjemnih pogodb itd.) oziroma v primeru donacij in sponzorstev temeljijo na pogodbah ali drugih verodostojnih listinah. Glede na navedeno gre v primeru donacij za lastno udeležbo in se zapišejo v rubriko *Lastna finančna udeležba.*

 2. Besedilo javnega razpisa ne predvideva možnosti vpisa poslovnih skrivnosti v prijavni obrazec, prav tako ta možnost ni opredeljena v pravnih podlagah, na katerih temelji razpis (npr. Uredba o pogojih in merilih za sofinanciranje projektov na področju enakih možnosti žensk in moških, Pravilnik o postopkih za izvrševanje proračuna RS). Gre za dodelitev oziroma porabo javnih sredstev, za katero skladno z Zakonom o dostopu do informacij javnega značaja velja izjema, in sicer, da se glede poslovnih skrivnosti dostop do informacije dovoli (1. alineja tretjega odstavka 6. člena zakona). Vsebina prijavljenih projektov oziroma programov je bistvena sestavino vloge, na podlagi katere se izvede izbirni postopek skladno z merili za ocenjevanje, opredeljenimi v XV. točki javnega razpisa, zaradi česar teh vsebin torej ni mogoče opredeliti kot poslovne skrivnosti.

**Vprašanje:**

V zvezi z Javnim razpisom za sofinanciranje projektov NVO s področja enakosti žensk in moških za leto 2022, me zanima, katera številka akta se vpiše pod točko:

I.                     Podatki o prijavitelju projekta

9. Registracija pravnoorganizacijske oblike: akt št.: ?

Zanima me tudi, ali je pogoj projekta, da je nacionalen?

**Odgovor:**

Vpiše se številka odločbe oziroma drugega akta, s katerim je bila nevladna organizacija ustanovljena.

Javni razpis v točki *III. Pogoji za prijavo* kot enega izmed pogojev določa, da se mora prijavljeni projekt izvajati na območju Republike Slovenije. Razpis še določa, da bodo prijave, ki ne bodo izpolnjevale pogojev, določenih v tej točki, zavrnjene.

**Vprašanje:**

Kot direktorica zavoda, ki deluje nepridobitno in neprofitno, nisem na plači. Imam status samozaposlene na področju kulture. Zanima me ali sem v primeru odobrenega razpisa upravičena do izdaje računa za opravljeno delo? V lanskem letu sem namreč imela primer, kjer kot prijaviteljica (ustanoviteljica in direktorica zavoda) za odobren projekt za svoje delo nisem smela izdati računa. čeprav ga izdam kot samozaposlena na področju kulture.

V primeru, da kot prijaviteljica in odgovorna oseba ne morem izdati računa, ekipa sprašuje, če se lahko jaz zaposlim?

- a je to polovični delovni čas ali polni?

V tem primeru si moram status zamrznit.

**Odgovor:**

Javni razpis določa, da ministrstvo sofinancira stroške izvajanja projekta, kar vključuje tudi plačilo stroškov dela za osebe, zaposlene za projektu za polni delovni ali za del delovnega časa, vključno s povračilom stroškov v zvezi z delom, povračil in nadomestil ter drugih osebnih prejemkov v skladu z veljavno zakonodajo.

Prijavitelj se s podpisom pogodbe zavezuje, da istih stroškov in izdatkov, ki jih uveljavlja na zahtevku za izplačilo, ne bo uveljavljal v okviru drugih projektov ter da na zahtevku za izplačilo ne uveljavlja stroškov zunanjih izvajalcev, kjer je zunanji izvajalec povezana družba po pravilih zakona, ki ureja gospodarske družbe (9. alineja 10. člena vzorca pogodbe).

 **Vprašanje:**

**Plačilo stroškov in zahtevki - kot piše v pogodbi:**

Ministrstvo plača opravljene aktivnosti projekta na podlagi vsebinskega in finančnega pregleda vmesnega in potrjenega zaključnega poročila s prilogami ter pravilno izstavljenega in potrjenega zahtevka za izplačilo v obliki e-zahtevka. V primeru predplačila upravičenec izstavi e-zahtevek za izplačilo, zmanjšan za višino sredstev, ki jih je prejel v skladu s 6. členom te pogodbe.

Kot je zapisano se sredstva po oddanem e-zahtevku povrnejo v 30 dneh. Aje potrebno vse račune prej plačati, kar pomeni da gre za refundacijo omenjenih sredstev? Pri določenih razpisih se oddajo računi, poravnajo pa se, ko prijavitelji odobrenega razpisa prejmemo sredstva od sofinancerjev.

Upravičencu se lahko za sofinanciranje projekta izplača predplačilo v višini 30 % odobrenih sredstev. Sredstva se upravičencu nakažejo 30. dan od prejema in potrditve pravilno izstavljenega e-zahtevka za izplačilo predplačila. A je za predplačilo tudi potrebno poleg e-zahtevka priložiti obračunsko dokumentacijo ali se le-ta priloži kasneje? Lani smo si namreč morali izposojati denar, da smo lahko izvedli projekt, ker zavod ni imel dovolj lastnih sredstev zalaganje, potem pa smo prejeli refundacijo sredstev.

**Odgovor:**

Stroški in izdatki so upravičeni, če so dejansko nastali za opravljena dela, dobavljeno blago ali izvedene storitve in je upravičenec dostavil dokazilo o plačilu. Upravičenec mora zaključnemu poročilu priložiti dokazila o plačilu računov, plač in drugih stroškov, nastalih v okviru projekta, sredstva se izplačajo po potrditvi zaključnega računa in izstavitvi zahtevka.

Upravičencu se lahko za sofinanciranje projekta izplača predplačilo v višini 30 % odobrenih sredstev. Za izplačilo predplačila ni potrebno priložiti obračunske dokumentacije.